section_heading: Podrijetlo i školovanje
paragraph_text: Barun general topništva Josip Maroičić rođen je 6. travnja 1812. godine u Svidníku, Mađarska, tada dio Austrijskog Carstva, u obitelji satnika Georga Maroičića. U dobi od 14 godina stupio je kao kadet u "60. linijsku pješačku pukovniju". Nakon školovanja u kadetskoj školi u Grazu, vratio se 1828. godine u pukovniju s činom kadett-feldwebel (kadet-narednik), te je služio još dvije godine prije nego što je promoviran u čin fähnrich-a (zastavnik) u "1. banskoj krajiškoj pješačkoj pukovniji vojske Austrijskog Carstva". Godine 1830. njegov je otac zbog iznimne tridesetogodišnje vojne službe postao ugarskim plemićem. Otada njegova obitelj nosi titulu von (od). Barun Maroičić je unovačen 21. travnja 1831. godine i postavljen za pobočnika u bojni, gdje je ostao sve do 1834. godine, kada je priključen stožeru u Milanu. Uskoro je 1. prosinca 1834. promaknut u čin oberleutnant (natporučnik), a 17. srpnja 1835. premješten je u glavni stožer. Služeći ondje, 29. rujna 1843. godine stekao je čin hauptmann-a (satnik).